Hilde Susan Jægtnes

**Hilde Susan Jægtnes** (født 1973) er en norsk forfatter. Hun skriver filmmanus, poesi, prosa og essays.

## Liv og virke
Jægtnes ble født i Pennsylvania av norske foreldre og flyttet til Norge da hun var syv år gammel. Hun har bodd i Norge, Frankrike, Island, England, Florida, Sveits, Honduras og California. Jægtnes er gift med den spanske filmkomponisten Javier Navarrete. Hun har utdannet seg til skuespiller og musiker på Rose Bruford College i London, tok en bachelorgrad i statsvitenskap ved San Francisco State University, og har tatt mastergrad i manusskriving for film og TV ved University of Southern California i Los Angeles..

### Manusforfatter
Jægtnes debuterte som dramatiker i 2012 med stykket *Bombe* på Det Åpne Teater. Hennes første manus var korfilmen *Victor* (2013) som hun skrev i samarbeid med Kaveh Tehrani. Hun har skrevet manus til spillefilmene *Alt det vakre* og *[[Hjertestart]]* samt tredje sesong av tv-serien *[[Okkupert]]*. For manuset til *Hjertestart* ble hun sammen med med-manusforfatterne Arild Andresen og Jorge Camacho nominert til Amandaprisen 2017. Filmen vant samme år hovedprisen ved Skip City International D-Film Festival i Saitama, Japan.

### Forfatter
Diktsamlingen *Det er noen som lyver* (2012) var hennes første bokutgivelse. Hun ble ble nominert til Brageprisen, P2-lytternes romanpris og Sørlandets litteraturpris for romanen *Jeg grunnla De forente stater* (2021). Fantasy-trilogien Isfolkets forbannelse er en forløper til *[[Sagaen om Isfolket]]* skrevet av Margit Sandemo. Trilogiens første bok *Solens sønn* ble utgitt i 2024, samme år som Sandemo ville ha fylt 100 år. I sin bok *Anitra* (2024) skriver hun om Edvard Griegs fiktive barnebarn og tar for seg hvordan kunst blir brukt i nasjonsbygging og storpolitikk samt norsk og europeisk nasjonalisme.

### Musiker
Jægtnes har delt sin musikk på strømmetjenesten SoundCloud, og på NRK Urørt beskrives musikken som «melankolsk folkemusikk, elektronika og vuggesanger». Hun har også skrevet musikk med sin ektemann, blant annet en opera som inngår i hennes roman *Anitra*.

## Bibliografi
* *Det er noen som lyver* (2012). Solum Bokvennen. ISBN 9788274882850 (dikt)
* *Minner nytes best alene i storm* (2014). Solum Bokvennen. ISBN 9788274884229 (roman)
* *Polen* (2016). Flamme forlag. ISBN 9788282881975 (noveller, med Joanna Rzadkowska)
* *Styggskrift* (2016). H//O//F. ISBN 9788293317470 (roman)
* *Gildra* (2018). Solum Bokvennen. ISBN 9788274887596 (roman)
* *Sur på Art Garfunkel og andre drømmer* (2018). Flamme forlag. ISBN 9788282883122
**Jeg grunnla De forente stater* (2021). Tiden Norsk Forlag. ISBN 9788210058097 (roman)
*Isfolkets forbannelse 1: *[[Solens sønn]]* (2024). Vigmostad & Bjørke. ISBN 9788241963100
**Anitra* (2024). Tiden Norsk Forlag. ISBN 9788210060038 (roman)
*Isfolkets forbannelse 2: *Den magiske arven* (2025). Vigmostad & Bjørke. ISBN 9788241965043

## Filmografi (som manusforfatter)
* *[[Okkupert]]* (sesong 3), TV-serie
* *[[Alle utlendinger har lukka gardiner]]*, spillefilm (2020)
* *[[Hjertestart]]* (engelsk tittel: Handle With Care), spillefilm (2017)
* *[[Campingliv]]* (engelsk tittel: Camping With Ada), kortfilm (2016)
* *[[Alt det vakre]]*, spillefilm (2016)
* *Victor*, novellefilm, regissør (2014)

## Referanser

## Eksterne lenker
* 
*  Presentasjon av Hilde Susan Jægtnes i Forfatterkatalogen på Forfattersentrums nettsider
*  Intervju på Forfatterforeningens nettsider